Barnabas Sarikrama

Barnabas Sarikrama (Carakan: ꦨꦂꦤꦧꦱ꧀ꦯꦫꦶꦏꦿꦩ ; Cara Walandi: Barnabas Sarikromo) punika katekis ingkang asalipun saking Semagung, Kalurahan Banjaroya, Kapanéwon Kalibawang, Kabupatèn Kulon Praga. Asma timuripun inggih punika Sariman, ingkang miyos ing taun 1874 ing Dhusun Jamblangan, Banjaroya, Kalibawang, Kulon Praga. Bapakipun séda nalika Sariman taksih umur tigang wulan wonten salebeting kandhutan ibu. Miturut adat ingkang lumampah wonten laladan punika, bayi lair ingkang bapakipun sampun séda punika kedah dipun-pasrahaken dhateng marasepuhipun. Piyambakipun tuwuh wonten salebeting kulawarga ingkang ngugemi budaya Jawi.

Piyambakipun dipun-baptis déning Pastur Van Lith lan pinaringan asma baptis "Barnabas" ing Muntilan surya kaping 20 Mèi 1904, nuju dinten adi Péntakostah. Kajawi punika, Van Lith ugi paring asma énggal "Sarikrama" ingkang ateges "tiyang ingkang pinaringan pathisarinipun ajaran Kristiani". Barnabas Sarikrama lajeng dados katèkis sepisanan saking Pulo Jawi, jalaran sadèrèngipun dèrèng wonten katekis asli saking bangsa pribumi Nuswantara. Ing taun 1928, Barnabas Sarikrama nampi bintang kanugrahan “Pro Ecciesia et Pontifice” saking Kangjeng Paus Pius XI.

 Riwayat 
Kawitanipun Sarikrama punika satunggaling pertapa abangan ingkang remen nyinau ngèlmu kabatinan amrih pikantuk kasampurnaning agesang. Piyambakipun asring mertapa wonten guwa wingit  ing dhusun ingkang pinitados dados panggènanipun makluk lelembat, ugi guwa punika minangka papan pasanggrahanipun para biksu Buda.

Satunggaling dinten, Sarikrama nandhang sakit kudis ingkang boten énggal mantun. Anggènipun mertapa punika, lajeng piyambakipun pikantuk wangsit amrih nyuwun jampi dhateng tiyang mawi panganggé sarwa pethak ingkang asalipun saking lèr-wétan. Senajan taksih sakit, piyambakipun kekah nindakaken lelampahan dumugi Muntilan lajeng sowan dhateng Broeder Kersten, satunggaling misionaris Walandi. Kinanthèn bantuan saking Kersten punika, Sarikrama dipun-rimat lan tundhonipun saged mantun.

 Rujukan